khistorydata/jeongjo-sjw-relations huggingface dataset:
정조 15년 · 목
敎曰奉室望拜禮時參班儒生應製居首幼學金順行前且屢見已知其沈屈況其家人乎今爲居首令該曹收用三下幼學金履實韻書一件賜給次上幼學金世淳進士李鍾夏各紙一卷賜給武士試射折衝王道成直赴王道興柳葉箭邊三中各弓矢一部賜給
정조 15년 · 강
以韓光近爲承旨前望也
정조 15년 · 강
遞兵曹參判閔台㷜以柳誼代之
정조 15년 · 목
因兵批政官書啓敎以未肅拜人員許遞前望單子入之
정조 15년 · 강
罷兵曹參知趙鎭宅職
정조 15년 · 목
政院啓言兵曹參知趙鎭宅身帶實銜任自下鄕請依定式禁推敎以堂下文臣猶不敢若此況堂上官乎爲先罷職其代令該曹口傳差出
정조 15년 · 강
命日前判付中二字抹去
정조 15년 · 목
敎曰向於時囚諸人捧供判下也適因潦雨欲於伊夜內勘決之故未免草草呼寫矣日前聞該堂言取見原判付中措語果然有錯呼者渠供中心術二字明是自道之說其下接語以渠雖無狀不忍爲此爲言然則以論人心術添却渠罪大是不成說之事判付中句語以抹去書出事該房知悉
정조 15년 · 강
吏曹參議李益運疏辭新除三銓之任賜例批
정조 15년 · 강
命孔德里中任車有濟移送漢城府各別處置
정조 15년 · 목
因兵曹孔德里車有濟捧供草記敎以前罪已過甚此供又欺隱勝於渠百倍之大臣重臣爲尊位者或有違令之事猶可嚴飭況如渠蟣蝨之殘乎此蓋爲民之意則因渠一人之頑悍不守分至登於江村摘奸備郞之手本後弊所關不可十五棍而止移送漢城府各別處置後使之草記可也
정조 15년 · 강
竄玄重祚于南陽府
정조 15년 · 목
義禁府啓言前持平玄重祚南陽府投竄而請依例押送允之
정조 15년 · 강
召見承旨李思祚韓光近于誠正閣
정조 15년 · 목
予敎思祚曰李惠祚於右副爲兄乎思祚曰臣之仲兄矣予曰李恒祚亦兄乎思祚曰臣之伯兄矣予曰李惠祚曾以文字事有人言此何事也思祚曰詩題事而事已年久臣亦不能詳記題則出朱書矣予曰曾經外任乎思祚曰曾除固城因事卽遞其後待罪於結城數年矣予曰向因潦雨急於滯囚之勘決草草呼寫判付故昨有句語抹去之敎而本事承宣輩知之乎思祚曰臣等亦知之矣予曰李集斗供中心術二字論斷人也明矣大抵李集斗實無罪科朝廷只重體面故不得不以此勘斷而大臣之論亦過矣徒配之典豈不過當乎雖以東伯事言之大段失措大段巽軟頃於李敏輔入侍亦以此事有酬酌而發一笑矣予曰同副與韓光會爲幾寸乎光近曰八寸矣予曰筋力一樣乎光近曰然矣予曰偕老乎光近曰然矣予曰有孫幾人乎光近曰有四孫矣予曰福人矣
정조 15년 · 강
拿處翰林李重蓮假注書宋知濂
정조 15년 · 목
因記事官李重蓮假注書宋知濂農形摘奸敎以名以農形摘奸僅往諺所謂仆則接鼻之地曰以往還修呈書啓者年少新進所使之習極爲可駭馹騎則一也宣傳官所騎一鞭百里史官所騎十步九策乎況同往之兼春秋尙未入來則渠等東出者至于樊里西出者至館峴而回如許史官今所初見翰林李重蓮假注書宋知濂令該府拿問嚴處
정조 15년 · 강
命關西各鎭還穀釐正令廟堂指一回啓
정조 15년 · 목
因平安監司洪良浩柔遠鎭還穀釐正狀啓敎以關西各鎭還穀之弊心常爲之矜惻必欲一番釐正非不知極難處有民然後當有穀餉需之體重支放之所關猶屬第二件事西顧一念每在於此觀此狀辭益不禁爲西民耿耿之思初欲先從本鎭釐弊聞大臣附奏者大臣意見亦好矣姑且置之以待齊到後處分事分付江界屬鎭則付之地方官先令査奏而其餘各鎭似無指一之知委則其爲滋弊當一味依舊是豈成說乎義州昌城地方各爲八鎭云而兩邑倅豈讓於江界資歷亦皆二品以此査報優可爲之與該鎭將眼同反閱區別分秩仍以意見使卽論報後狀聞其餘各鎭屬地方各令邑倅眼同擧行爲便乎抑道內守令中別定數人逐邑輪視論報爲便乎令廟堂指一回啓待回下與此傳敎卽爲行會
정조 15년 · 목
京畿監司徐鼎修以判府事兪彥鎬祿俸不爲領受馳啓敎以令地方官更爲輸送事回諭
정조 15년 · 강
命廣城君安鼎福喪致賻別爲題給李灌無恙令地方官就問狀聞
정조 15년 · 목
京畿監司徐鼎修以廣州居廣城君安鼎福卒逝馳啓敎以舊日胄筵熟知其人顧問多籍稽古年來每欲召見聞其衰病日甚云故未果今聞卒逝殊用嗟惜令該邑例給致賻外別爲題給事令廟堂行會因此思之本邑亦有李灌者同是胄筵舊面近果無▣居在乎令地方官就問後報來仍卽枚擧狀聞事一體分付
정조 15년 · 강
命罪人朴弘修放送
정조 15년 · 목
因陽川縣到配狀啓敎以足懲其罪姑爲放送事回諭
정조 15년 · 강
報謝祭命待下敎設行
정조 15년 · 목
禮曹啓言禜祭設行後積雨快霽報謝祭請不卜日今二十五日設行敎以祈晴卽晴惟幸靈應之若有所相然積雨之餘不可以今日之始有晴意遽行祀典稍觀一兩日日氣待快晴始議報謝之擧似合事宜待三日後報謝亦係彝典更待下敎設行可也報謝處所一款欲有詢問後爲之者卿曹草記旣登聞因此收議庶不至太早凡禜祭報謝設行於四門者以神位同奉諸位有難獨設於四方山川神室也今番適因修改事姑未還安而還安日子當在快晴後其時亦當有祭儀若於四方山川神位祝辭添入報謝之意兼告還安之由於禮似無不可亦省奉往奉來屑瀆係是罕有之例發遣郞官問議大臣以來卿其論理指一草記稟處可也
정조 15년 · 강
太常神室修改命今二十七日卯時擧行
정조 15년 · 목
因禮曹推擇啓稟有是命
정조 15년 · 강
愍懷墓慰安祭命今二十五日設行本曹郞廳仍爲獻官執事
정조 15년 · 목
禮曹啓言卽接愍懷墓守衛官所報則今番大雨之餘本墓曲墻北邊一間頹圮云慰安祭不卜日今二十五日設行本曹堂上郞廳請進去奉審允之敎以本曹郞廳仍爲獻官執事可也
정조 15년 · 강
命孔德里中任車有濟照律科治
정조 15년 · 목
漢城府啓言孔德里中任車有濟捉來嚴問則所供內中任之役慢不擧行至登於摘奸手本及兵曹棍問時敢以軍門往來同生病故等說漫漶納招餙詐欺隱之罪萬萬痛惡請自臣曹照律科治允之
정조 15년 · 강
召見安岳郡守李益運于重熙堂
정조 15년 · 목
予曰本邑之許多鄕弊素稱一道之最到任後一心釐改毋負今日特畀之意也
정조 15년 · 강
命前參議李益運敍用仍任前職
정조 15년 · 강
推承旨柳戅李思祚韓光近重推承旨李祖承權以綱李昌會
정조 15년 · 목
敎曰昨夜以關西鎭弊事書下傳敎也坐直承宣俱以眼昏至令注書朁書後入稟雖料其似然推移替書之意使司謁先爲下敎而其爲苟艱則甚矣大抵坐直承旨之必備伴直僚員者始自故承旨李浩然之耽於觴政而屢百年來仍成院中故事則昨夜以眼昏之下位兩承宣使之幷致有無於例之擧措此皆右位之取便所致知申則雖曰呈病以一院之長亦豈敢曰不知乎都承旨柳戅推考昨日申退諸承旨從重推考坐直承旨之無一言持難者亦可謂恕己則昏一體推考又敎曰昨見政望兩提擧中只一窠差出意謂以前亞銓之故政曹欲爲留窠矣今因政望始知之其時傳旨之一捧一拔承旨事駭然當該承旨査出推考
정조 15년 · 강
禁推吏曹參議李益運
정조 15년 · 목
政院以吏曹參議李益運再牌不進罷職傳旨啓稟敎以勿施仍以前牌催促各別嚴飭又敎曰三銓事極爲駭然飭敎之下焉敢若此若以中批爲說則一遞足矣外此有何鐵限若是逡巡乎吏曹參議李益運爲先下義禁府推考
정조 15년 · 강
命吏曹參議李益運分揀放送
정조 15년 · 강
補李益運爲安岳郡守韓光近爲靑松府使
정조 15년 · 목
政院啓言吏曹參議李益運謂以匪分之職有難冒膺屢度飭敎之下無意承命分義所在萬萬駭然所當重勘而本院請推外無他罰何以爲之敎以紀綱分義可謂自李益運壞之堂上三違防限至嚴闕門懸牌申明舊禁則連三日擧措萬萬駭然從古中批除職者果何限而敢以決不可手奉政曹之牌足踏延英之甎張皇頻浼於辭疏之中者尤豈不駭妄乎雖無此人豈乏銓官則更令申飭出仕焉有如許國體乎吏曹參議李益運安岳郡守除授使之當日辭朝嚴飭赴任無敢一刻遲滯時任郡守遞付京職又敎曰承旨畏安岳郡守不得催促乎極爲駭然該房承旨亦宜使知外補之苦吏房代房承旨韓光近靑松府使除授一體當日辭朝時任府使遞付京職承旨前望單子入之待下批牌招察任
정조 15년 · 강
遞判義禁吳載純以具允鈺代之
정조 15년 · 목
敎曰當署滯囚宜念判堂時帶劇任許遞今日政差出仍令今日捧供待判下區別功議勘放事分付又敎曰判義禁前望單子入之
정조 15년 · 강
命京畿今年封進生蟹停免水原封進永爲蠲除
정조 15년 · 목
敎曰畿邑貢蟹之弊雖似微細嘗聞應貢者近二十邑而二三邑外皆出於民在前多有蠲免之時況今年霖雨浹月濱江近海處民事甚關心則貢蟹之邑無非沿邑以此以彼宜有軫念之擧每於旣收之後頒令之故民未蒙實惠令廟堂枚擧此意分付該道今年封進生蟹特爲停免皆令今日內知委列邑其中出於官而應此貢者今番則亦勿封進以補民役因此而有下敎者水原蟹貢尙此應捧之中此後本府封進永爲蠲除事一體分付
정조 15년 · 강
命湖西浸墊形止詳審登聞
정조 15년 · 목
敎曰觀此湖西伯狀啓今番霖雨浸墊如許云未知水退後形止比諸湖南似尤爲害矣晴霽後形止勿委守宰之所報各別詳審必須稱當條列登聞事令廟堂嚴飭行會
정조 15년 · 강
以朴天衡爲承旨前望也尋遞以柳文養代之
정조 15년 · 목
政院以天衡在任所啓請下諭敎以許遞前望單子入之
정조 15년 · 목
敎曰以通淸之積滯大臣旣有筵奏況應敎以胄筵舊僚之尙未陞品者使之擬入而成命已久前後判堂一不擧行事甚未安應敎未差之代今日政差出
정조 15년 · 강
左承旨李祖承右承旨權以綱聯疏自引賜批
정조 15년 · 목
聯疏略曰伏承承旨柳戅推考之命不勝悚恧臣等昨日之申退非但終歸於取便之科莫重傳敎使注書替書事未前有罪難自解伏乞亟遞臣等之職批以卿等勿辭行公
정조 15년 · 강
右副承旨李思祚同副承旨韓光近聯疏自引賜批
정조 15년 · 목
聯疏略曰臣等於承旨柳戅推考之命萬萬惶悚臣思祚衰憒之狀臣光近阿覩之疾其何敢一時供劇而下位之三日坐直自是院中故事故不敢苦辭未免幷直而昨夜傳敎使注書替書以入臣等溺職之罪已不暇恤伏乞鐫削臣等之職批以爾等勿辭察職
정조 15년 · 강
命保放罪人李集斗勘處草記出給該府使之議處
정조 15년 · 목
備邊司啓言江陵前府使李集斗捧供待江原監司尹師國回牒草記事命下矣今以報辭見之魚鱐爲弊之說旣出該倅之口巡施離發初無回轎囚供之將欲二字似歸抑說而營門發關押去之罪囚悖儒輩中路奪取而莫敢誰何聖廟何等至嚴而逃躱罪囚藏匿其中悖儒環擁蔑視官令而又莫敢誰何終至於封疏斂錢江陵一府其可曰有朝廷命吏乎保放罪人李集斗請令該府考律勘處敎以此草記及該道報曹出給該府使之議處
정조 15년 · 강
命關西各鎭還穀反閱只從有弊處擧行
정조 15년 · 목
備邊司啓言關西各鎭還穀反閱令廟堂指一回啓事命下矣別定守令旣有生疏之慮且其輪視之際不無生弊之端使各其地方官擧行恐爲便順若其列鎭之無弊有弊已有道臣狀聞只從有弊處擧行之意請分付該道臣允之
정조 15년 · 목
以尹序東爲修撰李昌漢爲谷山府使韓用鐸爲忠淸都事金啓洛爲慶尙都事申獻朝爲全羅都事柳星漢爲黃海都事尹致性爲江原都事金翰東爲咸鏡都事金方行爲平安都事李義鳳爲忠淸道京試官徐榮輔爲慶尙道京試官李冕膺爲全羅道京試官鄭東觀爲平安道京試官李義鳳爲應敎
정조 15년 · 강
召見承旨柳戅濟州牧使李運彬谷山府使李昌漢于熙政堂
정조 15년 · 목
予曰守令以次進奏職姓名也運彬奏職姓名訖予曰登科今爲幾年乎運彬曰十有九年矣予曰除拜已爲屢日邑弊民瘼皆己聞之否運彬曰雖有一二事得聞而未及詳知矣予曰本牧僻在海島視他自別必須悉心爲治毋蹈前倅之習著聞蘇革之治然後方可爲圖報特資之道矣且懷保之政惟在約己二字餘何足加勉乎大抵前後牧使之初不畏憚者按廉之行雖有一二次往還俱非暗行故也今番則方欲別遣繡衣另探實績幷須知悉無或犯科也昌漢奏職姓名訖予曰居官潔已曾所稔聞故今此特除意有在焉無負此意且本府係是西路故鄕任之弊亦且多端云必須務爲也
정조 15년 · 강
命前大司諫朴天行敍用
정조 15년 · 목
都承旨柳戅啓言同罪未敍人隨卽提稟曾有定式而前大司諫朴天行係是同罪人故敢達矣敎以敍用也
정조 15년 · 강
報謝祭命二十七日爲之獻官近侍塡差
정조 15년 · 목
禮曹啓言依聖敎遣郞廳問議于左議政蔡濟恭以爲聖意以神位奉往奉來慮或屑瀆欲於還安之祝兼告報謝之意而還安有祭應行之例也報謝行祀特擧之典也若令兼告則特擧之意恐或不然臣意待快晴還安後更設四門報謝似合誠禮領府事徐命善領敦寧洪樂性判府事李福源病不獻議云矣今此大臣獻議實出守經之論則莫重典禮不敢擅便請上裁敎以大臣之議亦好報謝祭以四門擧行日子二十七日爲之獻官近侍塡差
정조 15년 · 강
報謝祭獻官命以祈晴祭獻官還差
정조 15년 · 목
敎曰報謝祭獻官皆以祈晴祭獻官還差而李益運旣赴任所其代以兵曹參議尹長烈爲之而受香在明各別虔誠以謝神庥也
정조 15년 · 강
太廟秋展謁命以再明日爲之仍下軍令
정조 15년 · 목
禮曹以太廟秋展謁吉日推擇啓稟敎以再明日廟內滲漏處修改之日也仍於是日行展謁而近來陰晴有未可知修改雖擇日當臨時觀勢展謁之行亦當依此爲之預令知悉事分付於隨駕各司日熱如此前後廂軍兵以內外營入直馬步軍率各營入直標下軍都領事隨駕事令政院知悉擧行可也
정조 15년 · 강
景慕宮秋展拜命待下敎擇日
정조 15년 · 강
命時囚李集斗照律趙鎭宅等勘放
정조 15년 · 목
義禁府啓言李集斗身爲命吏不能嚴戢其在後弊誠非細故請以此照律允之又啓言兵曹前參知趙鎭宅推考罪笞五十收贖請分揀放送允之又啓言檢閱李重蓮宋知濂等原情泛稱遲晩所當請刑而旣有區別勘放之命請上裁敎以草記擧行又啓言李重蓮宋知濂等照律各杖八十收贖而幷請功減一等奪告身二等放送允之
정조 15년 · 목
予曰左承旨爲禮房予曰左承旨先退卽爲傳香而必以各別齋沐虔誠將事之意另飭四門獻官傳香後卽爲入稟
정조 15년 · 강
遣承旨詣太廟仍詣受香所奉審摘奸
정조 15년 · 강
召見奉審承旨李祖承于重熙堂
정조 15년 · 목
予曰宗廟滲漏處果何如祖承曰滲漏係是屋齊故方造浮階矣予曰造階之時想致喧聒矣祖承曰十四室遍設浮階故果有喧聒之弊故另飭而來予曰上番翰林卽爲馳詣申飭役夫毋敢喧聒也
정조 15년 · 강
命修改時應參堂上中耆耋人許遞今日政差出
정조 15년 · 목
敎曰明日修改時廟內與神室當分詣禮曹參判待下批牌招察任神室修改時向以戶堂進去定式而更思禮曹堂上亦當進去原傳敎中以戶禮堂添書揭板亦依此爲之事分付日熱如此戶工曹看役應參堂上中耆耋人竝許遞今日政差出待下批一體牌招察任
정조 15년 · 목
京畿監司徐鼎修以前同知李灌就問事馳啓敎以在外總管許遞前望單子入之待下批乘馹上來事下諭今聞未入於前望云今日政擬入
정조 15년 · 강
命吏曹判書金文淳推考監役官朴絅壽守奉官中相換
정조 15년 · 목
敎曰前後犯科之駭悖不一而足非不知嚴加處分而特以念渠祖之意相換而已則擧措之忝厥愈往愈甚小心二字渠祖本色則雖以今日言之敢於莫重之地浮階看役也喧譁不禁承旨奉審時已令嚴飭更遣史官摘奸紀綱所在渠之嚴處豈可已乎然猶更念蔭補之義他司姑令相換則銓曹之以例窠換差殊甚不然銓官推考監役官朴絅壽守奉官中相換事分付
정조 15년 · 강
命本署入直令徐有升今日政他窠相換
정조 15년 · 목
敎曰申飭何如而浮階之役喧譁不禁一任監役官之所爲況稱以除草多入坊軍喧譁又忒甚至遣騎郞而禁飭此專由於入直官員不能瞭然之致本署入直令徐有升今日政他窠另擇相換此後都提擧各別嚴飭之意知悉莫重處官員多不擇差前後申飭之下焉敢若此自今雖參下序陞如不十分可合序陞後卽爲相換如是定式而一或不謹不卽相換之該署二提調該曹長堂當各別重勘以此傳敎書之本曹官案及本署直所
정조 15년 · 강
遞戶曹參判金樂洙以金持默代之
정조 15년 · 목
敎曰在外戶曹參判許遞令該曹口傳差出待下批牌招察任
정조 15년 · 강
命進上蛇油丸移定姑勿擧行
정조 15년 · 목
京畿監司徐鼎修以進上蛇油丸移定南陽府馳啓敎以民邑之弊不可不念藥院所用亦當詳問處之該院姑勿發送本道姑勿擧行更待處分事回諭
정조 15년 · 강
顯隆園守僕等命劃給土地
정조 15년 · 목
京畿監司徐鼎修以顯隆園守僕等加給土地斗數區別馳啓敎以依此狀啓論列員役七名各十斗畓加給守護軍五十名各八斗畓加給山直七十名各賭地七斗畓別爲劃給以此傳敎載之園志邑志又於御覽成册中付標上送一依當初定式擧行卿與前府使知悉事回諭而今則園所田畓旣釐正初定新定標界內田畓分給數爻歲收數爻與龍珠寺田畓別爲修成册一通上送以爲便覽之地加定標內民田許令耕食與厚價買取亦果決定乎待決定通同修啓事一體回諭
정조 15년 · 강
有政吏曹判書金文淳兵曹判書吳載純進
정조 15년 · 목
以洪檢爲大司憲柳誼爲大司諫洪彥喆爲執義權恢爲司諫崔守忱任長源爲掌令朴載淳洪克浩爲持平魚錫齡爲獻納鄭東愼爲正言尹光普林道浩爲校理吳泰賢爲副校理李羽晉爲副修撰李祖源爲禮曹參判李洪載爲工曹參判李秉模爲藝文提學李坤爲工曹判書洪明浩爲戶曹參判李堉爲都總管李灌爲副總管
정조 15년 · 목
予曰修改處只爲二室而浮階之遍設於十四室果何委折乎文養曰似是戶曹不善擧行之致矣予曰兪駿柱所言云何文養曰俄聞兪駿柱言則以爲愚迷犯罪萬萬悚懍云矣予曰朴絅壽之言如何文養曰莫重修改處不爲入稟只憑計士所言擅設浮階以致喧聒罪合萬死云矣予曰凡係太廟事役雖至微事例皆經稟而今此浮階一事不爲取稟任自遍設以致喧聒於肅敬之地者萬萬駭然矣
정조 15년 · 강
命戶曹判書趙鼎鎭施以越俸十等前監役官朴絅壽照律定配前例房郞廳兪駿柱先汰職名
정조 15년 · 목
敎曰凡修改之役雖墻垣等閑處必告事由今番廟內滲漏兩室各爲一處此不過一二張改瓦者以此知之矣昨聞十四室皆設浮階甚以爲訝査問於將作郞則所對不識東西先令相換略懲渠罪而今因更査始覺渠輩之擅便於至重至敬之事況浮階之遍設於各室之前例有無問于本署果無其例云尤豈不萬萬未安乎椽端仰土之剝落果如渠輩之言則告由祝文當添入措語受押單子亦當添書頭詞矣所謂計士之籌摘進去者與營繕自下設浮階云寧有如許紀綱將作郞雖以戶曹甘結爲推諉之端而究其爲首非營繕事而何屢次嚴問之下擧措節節駭悖念舊猶屬第二件事所重自有在焉前監役官朴絅壽爲先出付法府照律定配計士令該曹各別嚴治至於戶曹堂郞事尤有駭然者營繕雖欲甘聽守僕之說而爲之身爲判堂不問告由與否爲此前例所無之擧矇若不知問啓之時有若諉罪者然是豈成說乎戶曹判書趙鼎鎭爲先越俸十等浮階之遍設十四室卽無於前之例則徒仰計士之口初不敢一言可否又不勸令堂上草記或移文如是之故自上不惟不得聞知禮曹不知政院不知藝文館不知該署提擧本曹判書亦皆不知渠之罪已極無狀而渠以前例房郞敢如此無例之擧乎獨於看役一事曰以前例只看形便等說肆然奏對於政院而莫重肅嚴之地只送計士任其雜亂今於更問之下所對一味無嚴公麼蔭官如是不畏法亦所罕聞戶曹前例房郞廳兪駿柱先汰職名令該府施以禁錮之典
정조 15년 · 강
太廟雨漏處修改時移還安祭大祝宮闈令命以各五人定式
정조 15년 · 목
右承旨柳文養啓言太廟雨漏處修改移還安祭大祝例以二人塡差而以二大祝擧行實有苟艱之慮不可無變通故敢達矣敎以此後以大祝及宮闈令各五人定式也
정조 15년 · 강
罷承旨權以綱李昌會李思祚職
정조 15년 · 목
敎曰神室修改不過數張瓦整置雖知雨前畢役而還安節次遣史官奉審以來矣待到申後無入稟意謂各位行事之遲滯而然今始聞之史官之復命在午前而在院承宣生疏莫甚不傳於受稟之司謁以致過申不得入稟事未前聞當該承旨罷職參坐不爲提醒諸承旨亦爲罷職
정조 15년 · 강
太廟修改日子命退定擇吉展謁亦依此爲之
정조 15년 · 목
敎曰朝前日候雖向晴昨日微霔瓦簷當沾濕修改之役待陽矖多日爲之可以堅緻修改日子退定擇吉展謁亦爲依此爲之事令該曹知悉
정조 15년 · 강
以李洪載李晩秀李翼晉爲承旨前望也
정조 15년 · 강
命堂上武臣朔試射待涼生爲之
정조 15년 · 목
因兵曹試射設行單子敎以日熱如此今朔試射姑停自來月待涼生爲之
정조 15년 · 강
命禁漏之闕待令政院査實當該堂上論罪
정조 15년 · 목
觀象監啓言太廟告由祭臣以獻官進去矣及就外班之際奏時官不爲待令有此禁漏之闕待萬萬驚心請先除案令攸司重勘敎以與大享及朔望有異禁漏官何以知之乎該曹與本監間孰當知委而不卽知委乎令政院査實當該堂上論罪也
정조 15년 · 목
予曰致敬於祀典之一念庶或諸臣之體認而自神室修改至于無告儀而欲爲各室修改無非誠敬未盡之所致此所以耿耿於近日者也此際昨見該監草記又知再昨修改告由祭享漏官之不爲待令以致奏時之朁行云大抵自初之擧行欠敬也故各司應行之事隨處做錯予方悚然何責乎有司而聞政院査奏該曹知委之漏却於禁漏者決不可置而無飭無論事勢之如彼如此掌禮之官焉敢辭其責乎該曹諸堂遞差今番事節節違於前例故各項擧行亦然各室移還安之擧吏曹亦未及詳知奉出奉安之大祝只依朔望及墻垣修改告由例不能擇差大祝中甚至年衰眼昏莫辨祝書字樣云若當移還安時擧行則其爲苟艱亦豈不萬萬未安乎雖令更爲塡差當該吏曹堂上亦不可以未及聞知曲恕亦爲遞差此後雖朔望祭享眼昏人切勿塡差事嚴飭吏曹雖或混差獻官亦卽草記改差事俾各書付享所如陵寢則勢難草記以祝史臨時代行事一體分付予曰禮曹諸堂及吏曹參判今日政差出事分付予曰近來命課學不能成樣以專昩向方者苟充此豈成說如孤虛旺相之法方書浩多門路甚多固難責之於此輩而若其生氣福德天時陰晴一見風雨賦者孰不知之而雖以今番神室修改擇日言之不能審愼有此僨誤而極矣雲觀一提擧能解象律之學俟其病間自當仕進而旣非肅拜之職則監中事務豈無在家管檢之道耶祿官中術業精明者視其功勞陞遷敎授生徒中今雖生疏有才可敎者善爲勸課俾底成就雖勸課而終不可成才者一竝除汰而若其勸課成就之道限以幾年凡係釐正之事成節目後日登筵時指一稟處之意分付
정조 15년 · 강
飭班戶廣占之弊
정조 15년 · 목
因漢城府奪入閭家摘奸別單敎以向者判尹之處分左相擧條之依施者此亦仰遵先朝制法之聖意蓋十金以上窮巷民戶則本不入於法典之中云耳近來之人多鹵莾昨日之事猶不記有本來令式豈皆盡知然則班戶之認爲新令之梢異民戶之認爲舊法之更張是豈無異於罔民欲待朔例別單而一番申諭矣今因別單更此敷示卿等以此知悉至於左相擧條亦指窮巷貧戶而言萬一籍此買得十間以下於闤闠中朝增十間暮增十間次次蠶食如乙未冬處分之泰淵家廣占則惟兹爲貧戶申修舊典之意反爲違越先朝成憲之歸此意卿等與各部官不可不知判尹之處分今日之判付一則遵舊二則遵舊之意也
정조 15년 · 강
分揀司謁洪栒金相九
정조 15년 · 목
政院啓言莫重傳命何等審愼而當初誤傳之狀極爲痛駭請令攸司科治敎以聞是別監誤傳司謁錯聽而然云司謁無可罪之端分揀
정조 15년 · 강
命陽川等邑田畓水浸民俾無失所
정조 15년 · 목
京畿監司徐鼎修以陽川等邑田畓水浸馳啓敎以觀此狀辭陽川金浦富平衿川等四邑之沿邊浸水雖因地勢之似然言念民情極爲矜悶水退陽曝之後能有蘇醒之望乎咫尺郊畿之民情尤所當恤令道伯預加詳察俾無一夫之失所事令廟堂行會
정조 15년 · 강
有政吏曹判書金文淳進
정조 15년 · 목
以閔台爀爲兵曹參判具庠爲吏曹參判李秉模爲禮曹判書李義行爲禮曹參判
정조 15년 · 강
分揀禁漏官崔擎斗
정조 15년 · 목
刑曹啓言當該禁漏官令攸司嚴勘事命下矣凡奉制書有所施行而違者杖一百禁漏官崔擎斗請依此律懲勵放送敎以禁漏官無罪分揀也
정조 15년 · 목
義禁府啓言江陵前府使照律杖八十收贖奪告身三等私罪施行允之議減一等
정조 15년 · 목
因平安監司洪良浩城操狀啓敎以一體停操事回諭
정조 15년 · 강
召見承旨柳文養戶曹郞廳鄭華淳于重熙堂
정조 15년 · 목
予曰戶曹郞廳進前也予曰太廟浮階事豈不萬萬可悶乎聞其板子多用般板云不似未安之物許久留置於肅敬之地者大不成說矣十四室及空室二室竝皆爲之否華淳曰然矣予曰先朝未嘗有此等事空三室增廣之際似或有此例而亦豈至於十四室竝設浮階之理乎卽今雨勢似無日間快晴之望欲待快晴後始役則以其未安之物曠日踰月於廟內咫尺之地者極爲可悶雖非浮階竹層梯似足代用矣華淳曰前例以竹層梯或凳架用之矣予曰瓦上草根用長竿束連足以鉤拔也華淳曰然矣予曰朔祭隔宵而許多不潔之船板不爲撤去以至行事誠甚悚然而旣設之浮階又無端撤去亦係未安矣役處若是暫時可了之事則乘乍晴之日誠欲始役而此則役處浩大非猝乍間可畢云甚爲悶迫矣爾以此往諭都提調浮階之撤去當否商議回奏也予曰始役後還安祭勢難親臨蓋太廟享禮凡有親臨例爲大享只行大祭殊涉未安故也予曰今番事若在先朝則凡所震揚之擧當復如何予則誠敬不敢追先朝萬分之一故自下擧行亦節節做錯矣問于日官則明日以後來初七日稍吉云而試察星象來月十日以前則似無快晴之期況蒸熱如此東邊雖不雨西邊必雨矣文養曰然矣予曰此雨在農務不至爲害耶文養曰似不至於痒稼矣予曰當初太常擧行極爲無狀祈晴之時反行祈雨之儀獻官輩又不能十分虔誠祈晴以後未有不雨之日雖其霏注之不同殆若日課矣欲待數日快晴亟施賞典而終無晴意拖至于今矣祈晴後無賞典亦係無前之例也文養曰莫非臣等不殫誠之罪也予曰戶判事大可悶矣當初除拜以其曾經郞廳而不事事特甚此所謂趙魏之老則優滕薛大夫則不足者也旣自戶曹捧甘而身爲判堂曰以不知是豈成說乎大抵今之卿宰全不識事面故觸處做錯雖以神室墻垣事言之限以七年者全沒商量苟能築之甚固則固有久支之望而豈可如是之久乎文養曰更以五年爲限矣予曰近來諸臣於銓職則必以謀避爲事予則甚以爲非矣聞其言以爲不能以自峻氣行政故不欲居銓云而此則不然古之銓堂非不用峻氣而亦未嘗不恢公不幸乙亥以後一種怪鬼之輩專行凶臆所謂峻氣無非偏私之習如此而朝著何以淸明乎旣付以銓衡之責則朝家何必每每關攝而今若一任其所爲弊端實難防故也宋載經以後如洪秉瓉者亦敢效尤豈不可痛乎銓官如此有司之臣又如彼大凡近來士夫自少初不留意於彌綸經理之策故及其出身任職無一可觀世道至此將於何處得來其人乎
정조 15년 · 강
命戶曹判書趙鼎鎭削去仕版門外黜送
정조 15년 · 목
敎曰問於雲觀明日外一兩日內姑無可合之日云而須待快晴久曝可議修改今夜又當行朔享矣大抵各室遍設浮階不但前例未聞先朝各年修改除非竹梯或凳架無他代用之例云若於初擇日修改則旣設之浮階雖不必撤去今則快晴姑未知的在何日況今夜豈可仍設而將事且況浮階物種亦不愼擇所見萬萬未安云已令該郞問議大臣今日內使卽撤去依例以梯凳用於修改之意才有下敎而日前處分之止於越俸以當役有難遞改也更思自有所重則看役之生熟猶屬節目間事且以政令言之戶曹發甘之事籍如其言果有不知監役官所爲屬於繕工則爲其提擧者焉逭其責乎且帶本署之任而徒信守僕勿稟免罪之說本兼三銜事務其敢曰莫聞知乎設浮階也戶曹郞官之任其偃息渠家姑舍是幷與監役官同時醉似泥恣意退食私次而皆不敢一言禁止只令營繕下屬待令於莫重之役至登於史官之筵奏國有紀綱寧有是也不爲措辭告由於各室而各室移還安亦非該曹之罪乎此而尋常勘罪是豈重所重之意乎戶曹判書趙鼎鎭越俸勿施削去仕版門外黜送
정조 15년 · 강
命戶曹判書卽速擬薦
정조 15년 · 목
敎曰有判堂今日可以進去擧行戶曹判書削黜之代除衆所共知實病及外任卽速擬薦使之待下批先進去後謝恩
정조 15년 · 강
副修撰李太亨以母病陳疏經出批許救護
정조 15년 · 목
敎曰政官牌招開政在外任參判許遞今日政差出○以李秉模爲戶曹判書朴祐源爲吏曹參判鄭昌順爲禮曹判書吳載純爲內醫提調
정조 15년 · 강
以金尙集爲刑曹判書
정조 15년 · 목
敎曰刑曹判書前望單子入之
정조 15년 · 강
命禁錮人兪駿柱加施遠配
정조 15년 · 목
敎曰判堂姑未律當其罪故以渠罪犯止於禁錮今則判堂旣門黜故犯之郞廳豈可簿施減一等之科乎渠之所爲姑舍是所用者皆是不似未安之物云其罪豈下於該監郞乎禁錮人兪駿柱加施遠配之典
정조 15년 · 강
配兪駿柱于機張縣
정조 15년 · 목
義禁府啓言禁錮人兪駿柱機張縣遠配所請依例押送允之
정조 15년 · 목
漢城府啓言孔德里中任車有濟照律杖一百徒三年而杖則自臣府決杖配則請令該曹發配允之敎以足以懲勵定配分揀也
정조 15년 · 강
領敦寧洪樂性陳箚乞遞藥院之任賜批勉副
정조 15년 · 강
禮曹判書徐浩修陳疏自引賜批
정조 15년 · 목
疏略曰伏聞向日賓筵大臣論臣處義語及先臣而引宰臣蔡弘履爲證云噫此何故也犬臣之聞於弘履者有兩端一則先臣指大臣之所居而致末由相見之意一則臣之仲父提問何語而先臣答以他語也弘履之言旣以爲先臣兄弟同坐一堂則此事虛實固當一決於臣之仲父而臣之仲父始聞此語曰吾雖病昏五六年間事豈不能記有乎臣旣承仲父之明誨始悉本事之烏有而又於數昨問其委折於弘履則上一款酬酢諉臣仲父之年久不記下一款問答歸之閑謾謂與上款酬酢初不相關云設使弘履之言無所假餙始焉道舊指辛丑以前交除終曰末由指壬寅以後家論也而捏合不關之語脈作爲脅勒之欛柄其所設心造謀誠是人情之外夫以子弟之處義追提已故之父兄做出不根說欲售把持計者大有傷於淸朝忠厚之風而臣於昨春制闋之後理宜屛跡朝端自靖私義伏乞刊臣朝籍屛退田里且臣見差太廟秋享獻官令該曹變通焉批以卿其勿辭行公
정조 15년 · 강
召見承旨柳文養尹履相李益運于誠正閣
정조 15년 · 목
予曰予常以辭令之觸發爲戒而有損於動心忍性之工故今亦忍住半餉方始下敎矣蔡弘履之疏何承旨捧入乎文養曰臣等同議入啓而同副以病不進故臣益運以下位捧入矣予曰雖有他承旨而皆是閏位必是右副之所爲也以何心腸敢捧此疏乎若不直陳當卽下金吾如法究問右副獨不愛性命乎益運曰以其疏有享官變通之請故不得已捧入矣予曰此言尤極巧惡矣若以下款之享官事捧入則上款之駭惡處獨不可往復改納乎大抵蔡弘履焉敢以人道自居而肆然對章甘作䗖蝀乎弘履之於其叔義同父子而乃叔之辛丑以來遭罹也弘履之官忽爾隆赫是果從何處得來其爲賣叔媒榮蝨附一邊之論凡於戕害其叔之事無不參涉及其歸傳乃叔之時則乃以一邊人欲殺其叔之論議皆稱上意以恐嚇之其所稱上意云云果孰問而孰傳之乎予於其時非不知明加分柝而爲觀末梢故無一發落但曰唯唯其時浮動之類臆決懸揣皆以爲上意亦自如此苟使此輩豫知戊申春御筆中批之擧則必多爲左相容護者矣弘履於其時左右趨承猶恐或後凡係爲左相罪案者以至房闥微細之事孰非出於弘履之口乎其中拾得無關係沒着落之語歸傳左相外示情款以掩其跡而轉成今日之波浪渠於伊時經筵國子籌司東伯唯意兠攬者緣何功而得之乎予於前後國子之望十餘年來終不點下者己爲微示袞銊而渠敢改換頭面倒弄事實反若爲左相作間謀者然究其情態言之醜也予非不知夬施顯戮而聞其母之遺腹子曾以鳳山事被囚也其母躬到金吾門外晝宵涕泣云予聞而不勝惻然厥後因他事對吏也特命卽放蓋予之必欲敦尙者乃是孝理之政又不忍於其母生前施刑其子也渠若有一分嚴畏之心惟當屛氣縮伏以得保首領生在地上爲幸而乃敢以往來傳說閃弄彼此又敢以吞下文書等語盛氣對卞其所謂吞下文書是渠自道之語尙何敢向人云云乎然而弘履何足道哉所可慨然者左相事始爲其姪之賣弄終又容庇之不暇猶以其事係至親無怪乎如此而惜乎以八十之年倚任如此則唯當一心精白公耳忘私而向日賓筵事其果成說乎徐浩修若當政而不就問則請罷請削何所不可而何苦爲處人父子之間抉摘其言語致此迫隘底事是豈淸朝忠厚之風也亦豈平日期望之意哉徐領府之於左相凡於候班與公會不同坐而不接話云今使其姪强行其叔之所不爲者決非禮使之道予嘗謂浩修若見左相則便歸於叔姪異議故輒鮮其官者良以此也果如左相向日之言則是乃驅人於父子異論之科也是豈老成人所可說者乎賓對亦大朝會也伊日廟謨不過都賈等一二事而以此閑說話消了半日尤可駭者吏判之挺身勦說謂以浩修將欲問政云者是果何說乎予自筵罷後不樂者屢矣其後二六賓對予適氣不平不堪長語故尙未提敎忍耐度日蓋以常時期待左相者未嘗如是故也日昨禮判疏入之後半日思量終未得其賜批之說竟爲例批而終其日不接承旨者亦由是矣私家之事係家庭者亦爲朝廷之所關故也予之此言豈出於爲徐家地乎今以徐家言之領府則就木在卽不可更有擬議至於浩修則反不如乃弟之能文故予未嘗待之而顧其任則冢宰也予非忽於禮下只就其人品而言之也大抵以事面言之左相爲無累之人則領府當不免反坐而予之初不擬議者是豈偏護於領府而然哉其時事領府亦非親見而親聞也其間必有往來紹介譸張構成者而領府亦見誤於此輩也以國體論之當卽覈出明示典刑而予之忍住者亦非獲已然而此非終始掩置之事也待領府病間當一番召入覈出中間饒舌之輩有不可已予之料量固自如此至若弘履事苟有一分血性者孰不髮竦而承旨之肆然而捧入使予見此穢惡之疏者抑何心腸斯速直陳益運曰臣昏迷顚錯合被萬戮而以弘履事蒙此死罪不勝至冤矣予曰焉敢稱冤捧入之時是豈無情之事乎此等疏章豈可汚筆賜批右副持此出去備傳筵敎於弘履使之改納其疏若有一毫掩諱則渠雖有老母豈可終廢王章乎予曰蔡弘履斯速來待於朝房而院隸如或遲滯實注書當重勘以此嚴飭也予曰此雖右副之主張而承旨則袖手傍觀乎職在出納所掌何事也速與右副出去也近來朝廷之上風習類多如此予深非於左相者非謂由此而有妨於相業也大臣之承佐敎化者反有此等擧措可乎
정조 15년 · 목
予曰蔡弘履疏何至今不爲捧入乎斯速入之也予敎假注書洪樂安曰右承旨俄承筵敎而其間捧入之疏全不成說何其初不察飭也汝出去政院備傳此敎於柳文養也樂安承命出傳與右承旨柳文養偕入進伏訖予曰右副則出去更加申飭也益運先退予敎文養曰蔡弘履聞筵敎而能知愧懼乎文養曰焉得不悚懍而及聞聖敎中言及其老母事渠亦伏地涕泣矣予曰果爲涕泣否能知聞此而涕泣則初何忍於背叔乎人而背其父事之叔此而掩置則其爲滓穢朝廷爲何如哉然而渠本全沒知覺爲人浮動又牽於利害之分至於如此是豈但渠之罪也爲今日廷臣者當以此監戒益堅操守方可爲緩急可恃之人矣俄見弘履疏則其所自列反似他人之彈駁其身者然決非爲渠自引之章也以此謄頒豈不駭於觀聽乎向年李鎭恒論啓奉朝賀及承嚴批卽地避嫌以罪合萬殞爲辭故先朝以其所措語無異遲晚爲敎矣今者弘履疏亦如是矣承旨出去備傳此意而是乃爲渠身指示生道之意也渠若吐出眞情不爲欺心則朝家亦豈無參量之道乎
정조 15년 · 강
命水原府使金思穆越俸十等
정조 15년 · 목
因水原府築室諸儒呈單別單敎以觀此別單此豈如是陳聞之事乎本邑試取之擧本意何如則原居者新接者自東自西自南自北來者雖聲響素昧族類之各異入此邑築斯室以後雖新如舊情如同胞方可謂有勸入之實效而今此所謂諸生輩呈單其習萬萬可駭京中似此舊染之習猶此隨現痛禁而痛戢況幺麼鄕儒輩乎且構勒鄭遂龜之說有二件而當暑餒敗之魚鮮曰以臭惡者是果怨言乎以餒敗魚鮮盛飯分給則鷄狗馬血盤之喩亦不過年淺人一時忘發況其言之眞有何以知之雖有之其罪又何至於登諸文字齊聲呈單乎一言而蔽之曰朝家近於渠輩顧籍太過雖出於爲所重之意而渠輩則全沒嚴畏之心乃有此呈單呈單於卿雖有間於上徹本府與京師呼吸之相通渠輩雖愚無知識豈不料得則無難筆之書呈于官如許民習豈可尋常看過況結語二字之目渠輩設心尤萬萬悖惡狀頭爲先指名査出亟施定配之典呈單諸人所當一竝黜其鄕停擧而此必有主張者略而人其他隨參者心雖不然此論一出之後以近日隨衆之習俗有何大膽者敢生異論於其間乎若欲査出區別處分則本邑之行此査事誠有不可然則不得已隨參者當十之七八矣處分當觀大體製單者寫單者若係原居則逐出邑內新接則還逐本鄕竝限己身停擧卿之以此事登聞極爲率爾雖與狀啓有異不可無飭爲先越俸十等事回諭
정조 15년 · 목
敎曰近因雨水漂戶顧恤事才有別諭而湖南之錦山人物致死至於十餘名之多湖西六邑民戶漂沒亦若是夥然死者之身布還上蕩減依例爲之殘戶獨戶以渠所受還上及當納身役中一件除減道內他邑與他道皆準此爲之俾無不均之弊事回諭于兩湖伯嶺南一體下諭
정조 15년 · 목
京畿監司徐鼎修以判府事兪彥鎬祿俸不爲領受事馳啓敎以更爲輸送事回諭
정조 15년 · 목
因漢城府民家頹壓別單敎以恤典卽爲題給○漢城府以恤典依例上下啓敎以逐日草記甚煩屑十日一次或一月一次間從長爲之也
정조 15년 · 강
命軍資主簿金成九定配於該漕倉地待道伯秋巡於嚴加決杖作奸下屬刑配
정조 15년 · 목
戶曹啓言慶尙道左漕倉船所載稅穀分劃軍資監使之捧上矣卽接該般沙格所告則倉屬輩謂以別人情米五石太一石奪取非但禁令旣乏回糧故還推出來而員役輩訐訴郞官捽入猛杖米太則投諸蓮池石子則倉庭燒火云事極驚駭倉屬捉來査實則所供一如沙格所告爲倉官者事當推給懲治員役乃反右袒其米太傾注水中空石倉庭火燒擧措駭悖前所未聞所犯員役移送秋曹照法重繩當該主簿金成九請爲先汰去拿問嚴勘敎以金成九所爲萬萬無狀犯法禁侵漁船人猶可惡況爲下屬逞憤以粒粒辛苦之穀投之池中者寧有如許所爲乎今日內星火定配於該漕倉地方待道伯秋巡民人所見處大會曉諭嚴加決杖後狀聞作奸下屬各別嚴刑定配此司如此則他倉可知更有如許之弊則該官當依此重勘卿亦先被不職之罪以此惕念各處犯科有無更爲査實如有現發者一體草記也○因金成九定配傳旨敎以出付畿營定驛子星火下送萬一遲滯畿伯當知之矣
정조 15년 · 강
命遣吏郞摘奸諸執事淸齊
정조 15년 · 강
召見承旨李祖承前水原府使趙心泰于重熙堂
정조 15년 · 목
予曰鄭遂龜事卿亦聞之耶水原之人想有往來於卿家者故爲問此事使之入侍矣心泰曰昨因水原中軍聞之則鄭遂龜本是妄悖之人而果有此妄發之言矣予曰本府儒武之勸課旣出於作成之至意則諸生輩築室安居情若同胞可爲仰體朝家軫念之道而今此呈單豈非萬萬寒心乎大抵此事是豈如是陳聞之事乎該府使事可謂非矣若能嚴加調劑則初豈有此輩如許悖習乎狀頭纔令定配製單寫單者亦爲一竝嚴處而此必有主張此論者至於隨參之人心雖不然名以大論旣爲發論之後孰敢有異論乎是故隨參之人姑不處分而近來士習雖曰不古豈有如許駭悖之習乎心泰曰諸生輩如是起鬧誠爲駭痛矣予曰本府農形何如云耶心泰曰向日之雨旣爲均適田畓穀有大登之望云矣予曰有何稟達事耶心泰曰本府鄕軍接濟之需每患苟艱江華府添餉條關西小米爲五百八十三石五斗每年移屬本府則在沁都不過九牛一毛在本府頗有關緊請下詢大臣處之予曰卿往議大臣仍令廟堂草記回啓心泰曰壯勇營五哨鄕軍之說置本府者專爲幸行時爲後廂陪扈而軍裝器械尙未措置幸行時待令各種及水剌進排之物亦多所入戶曹所管關西嶺南穀耗作錢中五千兩每年移屬以爲需用而此非經費中責出者則以此補彼少無所劾故敢達矣予曰亦爲就議草記而軍需之外行宮一應擧行及以至水剌所用皆策應於本府則其所區劃所重自別況根基堅定然後次次有效益雖加於此數些少經費有不暇顧然經費則不欲取用亦予自來本意幷以此意往傳也敎祖承曰欲賜批則如渠上疏豈可賜批欲處分則不屑爲也屛跡蟄伏沒齒自靖無敢滓穢淸朝事書示蔡弘履也
정조 15년 · 강
副司直蔡弘履上疏請獻官變通
정조 15년 · 목
疏略曰臣行已無狀殆沒省覺以臣情踪顧何敢論人於父子叔姪之間而臣之姓名適入於禮曹判書徐浩修疏中故不得不以年前傳諭時酬酢敢此冒陳頃年傳諭時適逢故奉朝賀徐命膺於判府事徐命善所住處奉朝賀手指露梁字呼左議政蔡濟恭曰某方在彼無由相見今朝廷則有何樣語而吾則何知朝廷事乎又曰五加皮酒殆近仙方矣仍與相笑歸後偶傳族叔矣豈料此言至發於章奏乎日前誓戒班浩修以此問臣而臣之所對不過如右浩修曰然則下款語當屬於酒方等酬酢今其疏中所云左相筵奏中下款之直接上款亦緣臣當初傳說矇矓之致臣何敢更事覼縷有若較卞哉臣方見差太廟終獻官以此危甈之踪何敢冒參於駿奔之列伏乞亟令變通焉
정조 15년 · 목
敎曰同副承旨聞其實病勢難行公許遞前望單子入之
정조 15년 · 강
遞禮曹判書徐浩修以沈豊之代之
정조 15년 · 목
敎曰禮曹判書許遞前望單子人之待下批牌招察任
정조 15년 · 목
予曰秋享隔宵不得躬祼實有口女不祭之歎而日熱如此祭品尤恐欠精承旨馳詣太廟廟司典司守僕等處面面申飭各別照氷無有一毫不潔獻官以下另加齋沐虔誠將事而熟設時檢飭勿爲只諉於終獻官三獻官輪回進詣典祀廳奉審各品祭物務盡精潔祭品陳設今番則勿爲太預或致餒饐之患亦勿太脫以至窘速之境且行禮過於遲久則不但享官之誠意易懈祭物之終夜陳卓或恐色臭之易渝亦令諸享官奠獻駿奔之際知此意擧行而若因此將事節次或有錯漏則非申飭之本意以此詳傳於獻官以下迎神樂遲豫之中亦勿太緩而成數節次則毋或遺漏之意申飭於協律郞親享時則捧俎官爲四十二員每一員不過一次捧俎而至於攝行時則例以十五員塡差故每一員三次捧俎時由東神門出由南神門入輪回往來之際非但有汗氣欠潔之慮亦不無薦俎間斷之患今番則初次捧俎自東神門出依例爲之再次以後別設饌幕於南神門外牲匣預先奉安捧俎官初次薦俎後勿由東門直詣南門則典祀官整齊牲匣以次奉傳俾爲陸續捧薦毋少遲滯之地永寧殿諸享官處亦以此意一體飭諭以此筵敎載之太廟謄錄每年秋享永爲定式遵行可也
정조 15년 · 강
給咸陽等邑渰頹戶恤典仍推慶尙監司鄭大容
정조 15년 · 목
慶尙監司鄭大容以咸陽等邑民家頹壓人命渰死馳啓敎以數昨以前連下飭諭卿想已祗受矣觀此狀辭咸陽漂戶之若是夥然爲咸陽民其所矜恤豈比他邑乎才爲渠輩煞費心力略看矯捄之政而又被胥溺之患者切矜切矜卿其以此傳敎曉諭漂頹民戶後其中殘獨戶蠲恤依昨諭擧行而死者之蠲恤生前之役亦依先下有旨擧行嚴飭該倅使卽拔例檢飭斯速奠居其形止報來後狀聞俾無始勤終怠之歎他邑蠲恤旣有下敎而咸陽小縣所報之如此以其奉公之小心也他餘大邑之不然蓋不用心之致卿爲按道之臣何畏於大吏任渠輩頑慢之習乃爾卿則推考以此知悉事回諭
정조 15년 · 강
以徐瀅修爲承旨前望也
정조 15년 · 강
補徐瀅修爲成川府使
정조 15년 · 목
因再牌招啓辭敎以尊體統處當尊體統責分義處當責分義未久收敍則焉敢屢違乎分義所在萬萬駭然成川府使除授使之當日辭朝外補人之自稱謫倅者雖似例談今番處分認以行遣當刻登途萬一逗留於中路卽其地定配嚴飭分付
정조 15년 · 강
重推承旨李益運飭吏曹判書鄭昌順
정조 15년 · 목
因政官牌招啓辭敎以此判當之近日擧措豈不愜於不卽遞免而然耶事事皆要愜之又愜而能不歸於太過者鮮矣此政廷臣所可柯鑑處此啓辭還給幺麼開政胡大施爲近於一番政命輒費屢次辭敎以致當暑酬應請牌承旨爲先從重推考
정조 15년 · 목
箚略曰向日賓對因言攙及蔡弘履耳聽眞傳之言此卒乍之間不入思量以發者耳彼徐浩修之來見興不來見何足爲臣損益而況非所當言而言之於筵席之間乎退以點檢始覺愧恨今者徐浩修之疏以弘履當日所傳之言歸之無麪不托噫其言之豪健何至此也況其旨意閃焂隱暎外面觀之凌籍弘履而其歸則暗湊臣身其所云脅勒欛柄謂臣欲以此作爲欛柄勒致渠耶其所云說心造謀謂臣爛商此言預爲造說待渠除吏判之日乘機發耶至若是可忍等句何必誤引聖訓深責於渠也臣實付之一笑而臣添居大官受侮至此乞斥臣身批以當政銓官臨政期不問政於大臣大臣以其罪請罪固可也然其人之見卿無足耀鮮於卿而卿亦豈必有切欲見之心則提出其人先故之說以證子弟必可謁卿之處義於遞銓任旣久之後者能無損於淸朝尙忠厚之政耶且況自沽而作證者其人又未必公且信則卿曰愧恨予則不以爲過云耳遂事不足說安心視事仍命遣史官傳諭
정조 15년 · 강
命金海府使金蓍耇經遞可惜申飭下送
정조 15년 · 목
吏曹以蓍耇年限啓請改差敎以然則筋力精神足可剸煩與否久未見故難以詳知以卿所見卽爲論理草記又啓言頃於金蓍耇辭朝日臣以政牌隨到闕外則來見臣於朝房備言當遞之義臣其時暑癨甚重未及詳問而當初照擬只聞治名未料限滿假使蓍耇筋力可堪限年之法便是金石非特敎不可踰越請改差敎以從前治名旣如許見面之卿雖未詳問云而足驗其襄憊之不至於不問可知矣限滿亦異於過限經遞可惜申飭卽爲下送也
정조 15년 · 목
以李鼎揆爲承旨李義行爲大司憲朴天行爲大司諫尹行履爲執義兪漢人爲掌令朴宗來爲獻納金履喬爲正言崔顯重爲修撰蔡濟恭爲內醫都提調李始喆爲龜城府使吳載徵爲黃海兵使○因宣傳官望筒敎以李性林之醉悖而重掍於訓將久囚於畿營者姑仍本仕於渠足矣則焉敢更爲擬望乎此望筒勿施以可合傳命人各別擇差
정조 15년 · 목
予曰享事安過乎文養曰獻官諸執事各別齊沐處誠過行撤饌後奉審祭物則一無變味之事矣予曰秋享每在劇熱之際故予之從前憧憧者尤爲自別矣今番夜氣乍涼實爲萬幸而祭物之不爲變味尤爲欣喜也
정조 15년 · 강
禮曹判書沈豊之疏陳病狀乞遞賜批
정조 15년 · 목
批以卿其勿辭待生涼行公
정조 15년 · 강
拿處兵曹參知孟至大
정조 15년 · 목
敎曰日前堂疏以不先不後雖不賜批今此臺疏論列旣若此一味置之未決之中亦關事面兵曹參知孟至大拿問事依施之意分付
정조 15년 · 강
召見承旨李晩秀于重熙堂
정조 15년 · 목
予命晩秀讀奏副司直徐浩修上疏訖予曰此重臣處義雖似無義頗每不强者徵意在於敦俗而端本大抵叔猶父姪若子如使乃叔大臣先屈則重臣之處義自歸皮不存之毛而日前相箚中自家可避彼不可避爲說者大臣猶未會予之爲大臣之本意矣觀此重臣疏雖無拶逼之語而對章則對章此豈如是說去說來之事乎自初疏而語焉而不精予眼猶不入況以大臣惡見之眼能免於喑咜乎然其箚辭則無可以大段執言之端則又呈此疏請許屛退屑瀆甚矣酬應煩矣此疏還給副司直徐浩修亟施不敍之典捧納承旨爲先從重推考在院承旨亦爲推考予曰原疏只謄於日省錄卽爲還給也
정조 15년 · 강
遞承旨李鼎揆以李晩秀代之
정조 15년 · 목
敎曰在外承旨許遞前望單子入之待下批牌招察任
정조 15년 · 강
副司直徐浩修陳疏自鳴
정조 15년 · 목
疏略曰伏見左議政蔡濟恭箚本則以蔡弘履漫漶破綻之說勒謂之眞傳以實跡之言反歸之豪健終曰事屬劫前言沒緊要滿紙噴溥極意詬詆無異街巷之口習大臣以臣之見與不見自謂毫髮不動者今以大臣之威權其言非儘然而執跡揆情不畿於心口之不相應乎此大臣之始拜相也委送吳大益於臣之仲父俾道其意曰體國大臣苟不欲與我相見我死且不瞑此其求交之切特以臣之仲父首發聲討之論故打壞隄防欲自源頭始耳及夫臣仲父嚴辭斥絶之後又不得不斷斷於臣之兄弟而一翳在眼空花亂起計急把持則援人己故之親言愈巧㦧則及人兄弟之間譸張荒說至登筵奏自歸於傷倫敗俗未知大臣何苦爲此而向所謂不動毫髮者果由中之言耶固不欲呶呶交罵而受人侮蔑至使先臣之名屢登章奏休焉思惟胸臆塡塞惟有杜門守影自訟愆尤是爲臣黥劓之補伏乞刊臣朝籍許臣屛退
정조 15년 · 강
遞大司憲李義行執義尹行履掌令李彥祜持平玄重祚張至顯
정조 15년 · 목
因牌招啓辭敎以未肅拜呈告人幷許遞
정조 15년 · 강
命輪對官後日次與當次各司同爲受點
정조 15년 · 목
因政院輪對日次啓稟敎以爲之後日次與當次各司同爲受點事分付
정조 15년 · 강
命專經文臣殿講儒生輪次待涼生更稟
정조 15년 · 목
因政院文臣殿講日次啓稟敎以涼生後更稟○成均館以儒生上旬輪次啓敎以日熱如此待涼生更稟也
정조 15년 · 강
遞藥房提調趙鼎鎭
정조 15년 · 목
敎曰近於本任內閣編校自多相妨藥房提調許遞前望單子入之
정조 15년 · 강
命軍資監作奸下屬首唱者發配其餘加刑放送
정조 15년 · 목
刑曹以軍資監作奸下屬定配所押送啓敎以首唱慫忠者査出發配其餘加刑一次放送也
정조 15년 · 강
以宋載經爲內醫提調尋遞
정조 15년 · 목
前望也○敎曰藥房提調宋載經聞其老病無以强力仕進云許遞
정조 15년 · 강
命未下直守令邊將皆令明日辭朝
정조 15년 · 강
命兵曹堂上置對人改差
정조 15년 · 목
敎曰兵曹堂上置對人改差令該曹口傳差出待下批牌招察任
정조 15년 · 강
配金鼎元于寧遠郡
정조 15년 · 목
刑曹啓言軍資監下屬等作奸中首倡者査問則渠等所告漕卒所告以金鼎元爲首寧遠郡定配其餘加刑放送
정조 15년 · 강
命惠廳甲胄價米移劃壯勇營
정조 15년 · 목
壯勇營啓言本營軍器之未備者不可不新造而物力在所當劃惠廳各道甲胄價米請得所用自有武庫已例請移來敎以旣非每年所用而軍器寺外亦有區劃造備之例依此爲之
정조 15년 · 강
領敦寧洪樂性疏陳病狀乞休致賜批
정조 15년 · 목
疏略曰臣昨今年來不敢爲言私之計乞休二字若置之相忘之域者夫豈二十餘年至慟苦心忍能晷刻少忘而然哉前旣縷列無餘今何敢畳溷而當先臣之以不能躬承恩麻爲至恨也臣兄弟在傍掩泣至以他日必得乞骸於末甚病之前躬受宣麻以洩吾父之恨以慰吾與汝之情執手相約銘心相戒臣弟則未蒙恩許不幸奄忽臣又節次遷就尙未酬願而臣之犬馬之齒七十有四病狀漸痼殆無常日假令臣不能運身然後始獲準請則昔年遺恨更添一層將無歸見亡父亡弟之面目矣臣之必欲得三字銜者亶以是耳非敢自好於晩節也伏乞曲垂諒察夫降兪音批以卿之引年匪直在於年至卿之血懇亦知出於至苦豈待卿疏擧而體諒然予之姑所靳可備道於對卿之時予豈可食言於卿而使卿不得遂本志乎卿須安心休慮卿之精力差或有不及於今則當不待卿請卽日宣麻予旣質言如此卿何不之信耶亟斷所辭以副予不欲捨之至意仍命遣承旨傳諭
정조 15년 · 강
推兵曹判書金文淳汰行首宣傳官李煜拿處前宣傳官徐有和
정조 15년 · 목
政院啓言行首宣傳官之不入於監軍省記自是格例而今日省記以行首宣傳官李煜混同書塡故査問則兵曹諉之以一從該廳修送該廳以爲承傳宣傳官例入於省記昨年徐有和以行首宣傳官承傳蒙點故只知承傳之當入不知行首之不當入云該廳之違例書送兵曹之襲謬修納俱極駭然兵曹入直堂郞從重推考當該宣傳官所當重勘而本院請推外無他罰何以爲之敎以當該不察之行首宣傳官汰去已遞者拿處至於兵曹堂郞何以知事例莫非判堂不能隨事察飭之致判書捧傳旨也
정조 15년 · 강
拿處注書李海隣安城郡守趙祥逵
정조 15년 · 목
口敎曰近來呼堂直之時院隸擧行駭然當該實注書爲先拿處○京畿監司徐鼎修以判府事兪彥鎬祿俸地方官親自領納不爲領受馳啓敎以令地方官更爲輸送事回諭而外邑擧行尤異於京各司朝令之下一字一句無敢泛忽看過可也當初回諭中旣無令地方官之句語則今此邑牒之以地方官擧行等說報營者極爲駭然回諭中說或偶失照檢而漏却地方官三字渠之擧行但當從文蹟施行而已矣況因大臣之過於固執向於在京時猶嫌其太煩複間間除令倉官三字則況外邑乎大臣祿俸事體旣不輕朝令擧行又何等審愼處則該倅所爲迷劣若此其治政之不事事可謂不問可知當該郡守趙祥逵令該府拿問處之
정조 15년 · 강
命秋到記抄啓文臣親試明日仁政殿爲之
정조 15년 · 목
敎曰秋到記明日爲之處所仁政殿爲之又敎曰抄啓文臣親試明日爲之
정조 15년 · 강
命文臣專經講更待下敎製述明日設行
정조 15년 · 목
因政院啓稟敎以專經講更待下敎製述則明日到記儒生試取時同爲設行事分付
정조 15년 · 강
遞副總管李義行洪明浩李應赫
정조 15년 · 목
因總管寶劍望單子敎以懸頉人許遞今日政差出待下批牌招察任
정조 15년 · 강
齊陵參奉李國柱命他官相換
정조 15년 · 목
禮曹啓言卽接齊陵令所報則秋夕祭享受香在今十二日而參奉李國柱以親病受由下鄕云請今姑改差敎以他官相換
정조 15년 · 강
命木川縣監金載華初不關由委折査問稟處
정조 15년 · 목
吏曹啓言卽見忠淸監司朴宗岳狀啓則木川縣監金載華以省掃受由去月離發上京形止已爲移文吏曹而同縣監姑未還官云矣移文本曹而初不來到則必有中間委折故今方行關査實而潛自去來之狀萬萬駭然請拿問處之敎以不爲關由移文不傳委折令道臣査問狀聞後稟處也
정조 15년 · 강
命守門將卒照法重繩
정조 15년 · 목
兵曹啓言去夜五間水門三間鑰鐵俱開云聞極驚駭發遣校卒摘奸申飭而常時不飭之守門將卒請令攸司照法重繩允之○因巡廳五間水門鎖鑰自開事草記敎以此皆不能堅造致之令兵曹依年前闕門鑰匙定式爲之也
정조 15년 · 강
命濟州歲貢馬孱劣關問道伯
정조 15년 · 목
司僕寺啓言濟州歲貢馬上來時封進雄馬二匹雌馬二匹同爲上來故看審其馬則體樣步品孱劣特甚不甚擬議於御乘屢次飭敎何等截嚴而視若尋常致此慢忽尤極痛駭該牧使李鴻運令該府卽其地定配該牧官請捉來嚴棍遠地充軍敎以關問該道伯如果故犯依草記施行
정조 15년 · 강
有政吏曹判書金文淳參判朴祐源參議沈煥之兵曹判書吳載純進
정조 15년 · 목
以李秉喆爲執義許晊爲司諫權濱崔國昌爲掌令鄭最成申膺祜爲持平閔師宣鄭來百爲正言李祖承爲刑曹參判黃昇源李聖圭具世勣爲副總管
정조 15년 · 강
獻納魚錫齡以母病陳疏辭職批許救護
정조 15년 · 강
副修撰李羽晋陳疏乞遞仍請鎭弊矯捄賜批
정조 15년 · 목
疏略曰臣與偉賊不過朝著間相識而已及其逆節之彰露也臣之前後聲討不止一再雖以言者之急於構臣猶曰內顧戀而外聲討夫聲討之於顧戀不可竝行況臣迷執之必欲打破窩窟鉤覈根祗者謂之外內不同者其可成說乎噫滓穢之身不可復沾華貫窮蹙之蹤不可復蹈危機伏乞削臣職名勘臣負犯臣於己酉登筵伏承民瘼之下詢未免泯默而退焉扶安有三鎭而黔毛格浦兩鎭在於山底竝掌松政黔毛鎭將旣管戰艦薄有聊賴爲弊稍小格浦初無船隻鎭將校卒都乏沾漑之資憑藉松禁嚇喝山海之氓推剝多端誠爲扶民逼骨之弊也以形便論之格浦則海門要衝之重地而無船鎭將焉用緩急之秋乎黔毛則地是平陸距海絕遠置之戰艦者已爲率刺之甚矣臣愚淺見莫如合鎭而革罷格浦別將移置黔毛鎭於格浦使之臨海門而管戰船以便控扼之所則邑民愁苦可以少紓關防疏虞可以稍變伏願俯詢廟堂矯捄焉批以疏辭下廟堂稟處爾其勿辭察職
정조 15년 · 강
命洪州前營將洪龍運又復愆限加棍
정조 15년 · 목
忠淸監司朴宗岳以洪州鎭逃失賊漢限內不得捉納前營將洪龍運嚴棍十五度事馳啓敎以退限百日又復愆限加棍五度以二十度決棍事回諭
정조 15년 · 강
御仁政殿行抄啓文臣親試文臣製述秋到記親試文臣製述儒生製述試官蔡濟恭李秉模朴祐源李祖源沈煥之李晩秀李敬五徐有成講試官具允鈺申應顯柳戇徐美修尹長烈尹光善張錫胤
정조 15년 · 목
具翼善冠袞龍袍乘輿出協陽門由肅章門仁政門詣仁政殿降輿陞座到記諸生入門後試官及諸生行禮訖○敎曰試官不知座次如是做錯駭然矣對讀官李敬五徐有成推考又敎曰下直京試官都事入侍忠淸道京試官李義鳳都事韓用鐸江原都事尹致性黃海都事柳星漢進伏敎曰以科事事有所下傳敎矣試官等皆見之否義鳳等曰伏觀矣敎曰近來文體必欲一變故特定捧券之時限此不可不斷用一定之法雖或有實才見屈之慮限前呈券者一竝置之落科且於初試之後雖以待士之道不試面試之規學禮之講自有其規受講之際必當別般嚴飭先將此意一一曉喩諸生俾無犯科之弊且鄕儒之文不筆而如或入格而上京從後現發者該試官難免其責竝須知悉也濟恭曰鄕外士習甚於京城悉心奉行然後可無僨事之慮矣○以大學之道在明明德爲論題策題問大學敎曰儒生及諸文臣皆以策題應題而講經文臣獨以論題製呈事分付又敎曰科次當於便殿爲之試所承旨及試官留在收券後待令殿講試官亦須多出純通以爲比較於便殿之地也少頃降座乘輿出仁政門由肅章門入協陽門還內
정조 15년 · 강
御春塘臺行秋等試射
정조 15년 · 목
具平戎服乘馬出延生門詣春塘臺降馬陞座敎曰大小開門三班叩頭等節次竝除之○試官及宣傳官等以次行參現禮敎曰宣傳官權逴拿入又敎曰爾以虛司果爲宣傳官則凡於軍務等事必已鍊習而今於軍禮之際全不成樣雖參下新入之人猶不敢若是況爾以參上除拜亦已久矣莫重帳殿若能惕念擧行豈有如是之理其委折奏達也逴曰愚迷所致惶悚極矣敎曰爾之擧行萬萬駭然所當汰去而復職屬耳故姑觀來頭擧行今姑參酌爾其知悉也試射訖敎曰應射人馬鈍手鈍凡失勢者一竝拿入敎曰予以爾等之試射春秋親臨寔出於勸課之意則爾等亦士族初不投筆則已旣爲武士之後着意隸習道理當然而今日爾等所射無形莫甚豈有如許駭然之事大抵鐵箭則爲業者絕無而僅有騎蒭則初不能開弦今因馬鈍手鈍失勢而拔箭者雖止於五六十名大體論之則闕榜一也豈非萬萬駭然乎爾等於平日本能善射而適因馬鈍而不中者似或不無一竝出付禁軍別將後日更試又或如今日則當嚴治矣○敎曰今辛亥秋等宣薦內禁衛試射時額外內禁衛柳相斗鐵箭三矢俱過一百三十步直赴殿試同年秋等內三廳試射時宣傳官權逴柳葉箭十四分居首陞敍同年秋等武藝廳試射時兼司僕金完喆高希哲朴昌福蒭技全布依例直赴殿試
정조 15년 · 목
予曰姑未畢講則事當黑團領入侍而講試所承旨及講試官皆以時服入侍誠駭然矣試所承旨及試官竝推考又敎曰純通比較先爲應講也試官蔡濟恭曰今此諸券無一合置於合考何以爲之乎勢將更設而取之乎予曰前或有更設之例否濟恭曰未知曾有已例故相臣李宗城以更設之意有所仰達而亦未施行云矣予曰於例似無更設之擧矣予曰抄啓文臣試作稍勝於諸券矣濟恭曰比諸儒生試券果是超等之作矣○敎曰秋到記殿講純通比較再次居首幼學韓耆裕製述生員尹愭竝直赴殿試之次通幼學李景運直赴會試製述之次所當一體爲之而試券無合作筵中至發更試之說壯元一人僅拈於落軸屢考之後會試直赴非所可論勿論講之次通幼學沈宜燮權傛林重鎭金章玉柳晋亨各給二分通幼學丁載默李弘源李時鼎柳運永朴永郁李鳳羽閔文洙各給一分略粗儒生等紙筆墨分等施賞又敎曰入格儒生明日待令
정조 15년 · 강
命北關掌試都事先期四五十日差出
정조 15년 · 목
左議政蔡濟恭啓言北關監試所所在於鍾城而距京二千三四百里矣都事臨時差出趲程及期固是難事今後則必先期四五十日差出定式得宜故敢達矣從之
정조 15년 · 강
命來十六日儒生殿講爲之
정조 15년 · 목
因政院啓稟敎以爲之前朔講兼行今番若有臨講不能開弦之類當停擧令大司成預爲査問俾無臨講屑越之弊事嚴飭
정조 15년 · 강
命專經武臣殿講姑停
정조 15년 · 목
因政院啓稟敎以雖已涼生今夏則數朔長霖似未肄業姑停
정조 15년 · 강
命彌串僉使梅潤文嚴棍定配道臣狀啓還下送
정조 15년 · 목
平安監司洪良浩以彌串僉使梅潤文龍川府使宋益休淸北防禦使尹範敍爲先罷黜罪狀令攸司稟處馳啓敎以常時旣不能檢飭有此無端狀啓年前申飭以後道臣越俸一等龍川宣川倅赴任屬耳竝勿論當該僉使以此以彼不可仍置令兵使拿致嚴棍卽其地徒一年定配此狀啓還下送
정조 15년 · 강
命星州等邑漂沒戶奠接形止狀聞
정조 15년 · 목
慶尙監司鄭民始以星州等邑民戶漂沒馳啓敎以依日前傳敎擧行奠接形止卽爲狀聞事回諭
정조 15년 · 강
右參贊宋載經陳疏辭職仍論醫徒駭妄之擧賜批
정조 15년 · 목
疏略曰臣之所帶惠民提擧今過周年而本署取才講試日子出令則醫徒中狡妄之輩譸張浮言謂之臣必然循私稱之渠不可應講其設計專在於沮戲也赴衙開坐則駭擧層生合而復散散而復合脅迫侮弄氣勢可怕不得已罷坐此蓋所未有之變怪也此莫非人輕望淺之致何可抗顏於渠輩自處以提擧乎伏乞亟罷兼帶職名批以署生事大關紀綱嚴處次令一提擧査實草記卿其勿辭行公
정조 15년 · 강
召見入格儒生于重熙堂
정조 15년 · 목
生員尹愭奏姓名訖予曰今番諸作中無一合作僅得爾卷擢爲第一場中諸議或以其題爲難耶愭曰諸儒之言臣未之聞矣仍敎幼學韓耆裕曰爾之兄弟爲幾人乎耆裕曰不過兄弟矣予曰登科殊庸喜幸矣
정조 15년 · 강
命訓局操鍊別爲約束
정조 15년 · 목
因該營操鍊單子敎以爲日已久事情必當領量明日習陣時先爲取招其中或有混入又或有不當遺漏與前此草記區別勿論者則不必更爲草記稟旨卿其自斷十分曖昩者先放送後草記遺漏者捉來一體勘治如是之後將官輩又忽於挨次之際者不止於決棍當回示充軍卿於行操時除前例發放以今番處分別爲約束發放也
정조 15년 · 강
以李澧沈豊之安春君烿西淸君煋爲都總管申光履爲副總管
정조 15년 · 목
敎曰總管中差祭及在外人許遞前望單子入之
정조 15년 · 강
命水原武士入三廳者以白面許參
정조 15년 · 목
敎曰此後以水原武士入內三廳者皆以白面許參事分付行首宣傳官武兼部將守門將仍令各廳載之謄錄
정조 15년 · 강
推忠淸監司朴宗岳
정조 15년 · 목
忠淸監司朴宗岳以遺棄兒無乎事馳啓敎以諸道則年年搜覓狀聞其數夥然而本道慢忽莫甚只以年久文書傳謄狀聞道臣推考
정조 15년 · 강
行藥院入診及次對于誠正閣都提調蔡濟恭提調李▣副提調徐邁修